Litvániába utazik a Magyar Honvédség Balti Fegyveres Légvédelmi Készenléti Alegysége | HIROS.HU
magyar honvédség Gripen JAS-39 Gripen MH 59. Szentgyörgyi Dezső Repülőbázis
Négy hónapon keresztül, közel 100 katonával és 4 harci repülőgéppel támogatja a Magyar Honvédség a balti országok légtérvédelmét Spanyolországgal és Nagy-Britanniával közösen NATO-parancsnokság alatt.
„Megtiszteltetés, mert egyértelműen bizonyítja a Magyar Honvédség állományának magas szintű felkészültségét. Ugyanakkor felelősség is, hiszen napjainkban a balti légtér Európa, de talán az egész NATO legérzékenyebb légterévé vált, különös tekintettel az ukrán válság következtében kialakult feszült nemzetközi helyzetre” - mondta Korom Ferenc altábornagy, parancsnok.
A katonáknak nemcsak a balti, hanem a hazai légvédelmet is el kell látniuk. Langó Viktor őrnagy is egy olyan pilóta, aki elutazik Litvániába. Ő a szüleit, feleségét és a gyermekeit hagyja hátra. Mint mondta, reméli, hogy ugyanannyian térnek vissza, mint amennyien elmentek.
„A katonacsaládok tudják mit jelent katonacsaládnak lenni. Egy katona a kiképzését azért hajtja végre, hogy misszióban, ha tetszik, éles feladat végrehajtásban részt tudjon venni” mondta az őrnagy.
A Magyar Légierő ma ünnepelte azt is, hogy több mint 20 ezer órát repültek a pilóták a harci repülőgépekkel. Jonas Hjelm, a SAAB alelnöke is a helyszínen volt, aki elmondta, hogy a Magyar Légierő nemzeti büszkeség.
„20 ezer óra Gripennel történő repülés után a Magyar Légierő elmondhatja magáról, hogy az egyik leghozzáértőbb és legelrettentőbb légierő a világon” – mondta Jonas Hjelm.
A Magyar Honvédség Balti Fegyveres Légvédelmi Készenléti Alegység május 1-jén repül Litvániába. Magyarország 2015 után immár második alkalommal vesz részt a küldetésben.